EHE EESTI – Eesti ettevõttele eesti nimi

VÕISTLUSE STATUUT

1. Võistluse eesmärk on juhtida ettevõtjate ja avalikkuse tähelepanu avaliku ruumi võõrkeelestumisele ning väärtustada eestikeelseid äri-, ettevõtte- ja rahvusdomeeninimesid.
2. Võistlus kuulutatakse välja igal aastal emakeelepäeval.
3. Eheda eesti ettevõttenime auhinda annavad välja Haridus- ja Teadusministeerium, Eesti keelenõukogu, Emakeele Selts ja Keeleamet. Auhind määratakse tunnustusena Eesti ettevõtjale, kelle äri- või ettevõttenimi on eestikeelne, kõlalt ja kirjapildilt eestipärane, kujundlik ja eristamisvõimeline; kelle internetiaadress on eestikeelne, lihtne ja teistest eristuv, selge ja tähenduslik ning üheselt mõistetava kõlapildiga, nii et seda on ka kuuldu alusel lihtne kirja panna.
4. Ehedal eesti ettevõttenimel on oma lugu, mis kajastab nimepaneku põhjendust, nt seost ettevõtja tegevusvaldkonnaga, aja- või kultuurilooga, ettevõtja endaga vms.
5. Võistlusel määratakse auhind seitsmes kategoorias:

1) tootmisettevõtted;

2) teenindusettevõtted (sh kaubandus, toitlustus, majutus, vahendamine, müük, hooldus, teenuste pakkumine);

3) haridus-, noorte ja kultuuriasutused (sh huvikoolid, kultuurimajad);

4) vabaühendused;

5) aasta uustulnuk (äriregistri esmakanne on tehtud ajavahemikus 14. märts 2020 kuni 15. september 2021);

6) õpilasfirma (registreeritud Junior Achievement Eestis 2020/2021. õppeaastal);

7) .ee internetiaadress ehk rahvusdomeeni nimi (registreeritud ajavahemikus 14. märts 2020 kuni 15. september 2021).

1. Võistluse auhinnaks on meene ja auaadress.
2. Kandideerida saab iga tegutsev ning Eestis registreeritud ettevõte/asutus.
3. Kandidaate võivad Emakeele Seltsile esitada kõik ettevõtjad ja füüsilised isikud.
4. Kandidaate saab esitada igal aastal alates 15. märtsist kuni 15. septembrini.

Kandidaadid esitatakse elektroonilises keskkonnas Emakeele Seltsi kodulehe [www.emakeeleselts.ee](http://www.emakeeleselts.ee) kaudu (otselink:  <http://bit.ly/EheEesti2021>).

1. Eheda eesti ettevõttenime võistluse laureaadid valib žürii, milles on esindatud Eesti Interneti Sihtasutuse, Eesti keelenõukogu, Eesti Väike- ja Keskmiste Ettevõtjate Assotsiatsiooni, Emakeele Seltsi, Haridus- ja Teadusministeeriumi ning Keeleameti esindajad.
2. Võistluse tulemused tehakse teatavaks ja auhinnad antakse võitjatele pidulikult üle igal aastal ettevõtjate päeva paiku.

12. märtsil 2021 Tallinnas